1. ปัจจัยความเสี่ยง

(1.1) ด้านการเงิน

ในปี 2544 กิจการร่วมค้า บีบีซีดี
มีภาระเงินกู้ยืมที่เป็นสกุลเงินตราต่างประเทศทั้งสิ้นเป็นจำนวนเงิน 28.20
ล้านเหรียญสหรัฐและเงินเยนจำนวนประมาณ 8,981.66 ล้านเยน โดยกิจการร่วมค้าฯ
ไม่ได้ดำเนินการบริหารความเสี่ยงจากอัตราแลกเปลี่ยน ซึ่งอาจส่งผลกระทบต่อบริษัทฯ
ในฐานะผู้ถือหุ้นที่มีส่วนได้เสียอยู่ ร้อยละ 35 ในกิจการร่วมค้าฯ ดังกล่าวได้ในอนาคต และในปี
2544 บริษัทฯ มีผลขาดทุนสะสมลดลงจาก 2,681 ล้านบาทในปี 2543 เหลือเป็นจำนวนเงิน 63
ล้านบาท ซึ่งเป็นผลมาจากกิจการร่วมค้าฯ ดังกล่าวได้ เรียกร้องค่าใช้จ่ายที่เพิ่มขึ้น
อันเนื่องมาจากการที่การทางพิเศษแห่งประเทศไทย (ผู้ว่าจ้าง) ได้มีการเปลี่ยนแปลงขอบเขตงาน
การสั่งงานเพิ่มเติม การมีข้อกำหนดของหน่วยงานที่เกี่ยวข้อง การอนุมัติแบบล่าช้า การแก้ไขแบบ
และความล่าช้าจากการส่งมอบพื้นที่เพื่อการก่อสร้าง
ซึ่งวิศวกรที่ปรึกษาของฝ่ายผู้ว่าจ้างได้พิจารณาข้อเรียกร้องกิจการร่วมค้าฯ แล้ว
และมีหนังสือยืนยันยอมรับการรับรองจำนวนเงินค่าใช้จ่ายที่เพิ่มขึ้นดังกล่าวไปแล้วเมื่อวันที่ 7
มกราคม 2543 ต่อมาผู้ว่าจ้างไม่ยอมจ่ายเงินตามการรับรองของวิศวกรที่ปรึกษานั้น ฝ่ายผู้รับจ้าง
จึงได้นำเรื่องเข้าสู่กระบวนการอนุญาโตตุลาการ ซึ่งเป็นไปตามเงื่อนไขของสัญญาว่าจ้าง
ต่อมาคณะอนุญาโตตุลาการได้มีคำชี้ขาดในข้อพิพาทดังกล่าวเมื่อวันที่ 20 กันยายน 2544
ให้ฝ่ายผู้ว่าจ้างจ่ายเงิน ค่าใช้จ่ายที่เพิ่มขึ้นจำนวนเงินประมาณ 6,000 ล้านบาท
(ค่าใช้จ่ายที่เพิ่มขึ้นรวมดอกเบี้ยซึ่งคำนวณจนถึงวันที่ 30 กันยายน 2544 เป็นจำนวนเงินประมาณ
6,800 ล้านบาท)แก่กิจการร่วมค้าฯ และต่อมาฝ่ายผู้ว่าจ้างได้มี จดหมายเมื่อวันที่ 22 พฤศจิกายน
2544 แจ้งแก่กิจการร่วมค้าฯ ว่าฝ่ายผู้ว่าจ้างพิจารณาแล้วเห็นควรปฏิบัติตาม
คำชี้ขาดของอนุญาโตตุลาการ ด้วยเหตุดังกล่าวกิจการร่วมค้าฯ
จึงได้บันทึกจำนวนเงินค่าใช้จ่ายที่เพิ่มขึ้น ดังกล่าวเป็นรายได้ในไตรมาสที่สามของปีบัญชี 2544
เนื่องจากโอกาสที่จะได้รับเงินค่าใช้จ่ายที่เพิ่มขึ้นและ ตัวเลขที่เกี่ยวข้องมีความชัดเจนแล้วในขณะนั้น
ซึ่งเป็นไปตามหลักเกณฑ์ทางบัญชีตามปกติเงินค่าใช้จ่ายที่เพิ่มขึ้นที่ผู้ว่าจ้างต้องจ่ายเพิ่มดังกล่าวได้บันทึกอยู่ในงบการเงินรวมนี้เป็นรายได้และสินทรัพย์ตามสัดส่วนของบริษัทฯ
ที่มีในกิจการร่วมค้าฯ เป็นจำนวนเงินประมาณ 2,300 ล้านบาท (รายได้ 23.81 บาทต่อหุ้น)
ในเวลา
ต่อมาการทางพิเศษแห่งประเทศไทยได้มีหนังสือแจ้งว่ายังไม่สามารถปฏิบัติตามคำชี้ขาดของอนุญาโตตุลาการได้
เนื่องด้วยมีข่าวการโต้แย้งของหน่วยงานรัฐบาลที่ต้องการให้มีการตรวจสอบในส่วนที่เกี่ยวกับการขออนุมัติโครงการทางด่วนสายบางนาฯ
ก่อน จึงทำให้การชำระเงินตามคำชี้ขาดของอนุญาโตตุลาการต้องล่าช้าออกไป ซึ่งกิจการร่วมค้าฯ
ยืนยันว่าได้ดำเนินกระบวนการตามขั้นตอนที่กฎหมายกำหนดไว้แล้วถูกต้อง
ไม่มีผลกระทบจากข่าวที่ว่ามีการโต้แย้งจากหน่วยงานรัฐบาลแต่อย่างไร
ดังนั้นจากคำตัดสินดังกล่าวส่งผลให้บริษัทฯ
มีความสามารถในการชำระหนี้สำหรับส่วนของกิจการร่วมค้าฯ ได้เร็วขึ้น แต่ทั้งนี้กิจการร่วมค้าฯ
ดังกล่าวอยู่ระหว่างการเจรจาขยายระยะเวลาการชำระหนี้กับเจ้าหนี้
โดยเจ้าหนี้บางส่วนได้ขยายระยะเวลาการชำระหนี้ให้สอดคล้องกับการรับชำระเงินจากผู้ว่าจ้างแล้ว
ซึ่งจำนวนเงินจากค่าใช้จ่ายที่เพิ่มขึ้นดังกล่าวเพียงพอชำระคืนเงินกู้ได้บางส่วน
แต่อย่างไรก็ตามบริษัทฯ ยังมีความเสี่ยงด้านอัตราแลกเปลี่ยน
หากระยะเวลาที่ได้รับการชำระค่าใช้จ่ายที่เพิ่มขึ้นล่าช้า แต่ทั้งนี้บริษัทฯ
เชื่อได้ว่าค่าใช้จ่ายที่เพิ่มขึ้นดังกล่าวจะต้องได้รับการชำระจากผู้ว่าจ้าง

(1.2) ด้านเงินปันผล 

ในปี 2544 บริษัทฯ มีผลกำไรสุทธิจำนวนเงิน 2,619 ล้านบาท
โดยเป็นผลมาจากรายได้ค่าใช้จ่ายส่วนเพิ่มของกิจการร่วมค้า บีบีซีดี
ซึ่งขณะนี้อยู่ระหว่างรอการชำระเงินค่าใช้จ่ายที่เพิ่มขึ้นจากผู้ว่าจ้างตามคำชี้ขาดของคณะอนุญาโตตุลาการตามขั้นตอน
ทั้งนี้ผลกำไรสุทธิดังกล่าวไม่ทำให้งบกระแสเงินสดของบริษัทฯ ดีขึ้น
เนื่องจากเป็นรายการที่ยังไม่ได้รับการชำระเงิน แต่อย่างไรก็ตามบริษัทฯ ยังมีผลขาดทุนสะสมอยู่
เป็นจำนวนประมาณ 57 ล้านบาท ทำให้บริษัทฯ
ไม่สามารถจ่ายเงินปันผลให้กับผู้ถือหุ้นได้ตามกฎหมาย
ทำให้ความเสี่ยงของผู้ถือหุ้นที่จะไม่ได้รับเงินปันผลตามนโยบายการจ่ายเงินปันผลที่กำหนดไว้โดยจะขึ้นอยู่กับการชำระเงินของผู้ว่าจ้าง

(1.3) ด้านการแข่งขัน

จากผลกระทบของวิกฤตเศรษฐกิจที่ส่งผลให้สภาวะธุรกิจก่อสร้างชะลอตัวลงอย่างต่อเนื่องและรุนแรงในปี
2543 โดยมีมูลค่างานก่อสร้าง 146,000 ล้านบาทหรือประมาณ 3.0% ของ GDP และในปี 2544
ภาค รัฐบาลและเอกชนลดขนาดของโครงการใหม่ลง
รวมถึงผลจากการแก้ไขกฎหมายพระราชบัญญัติประกอบธุรกิจต่างด้าว (ปว. 281)
ที่เปิดโอกาสให้ผู้ประกอบการรับเหมาต่างประเทศเข้ามาดำเนินการในอุตสาหกรรมรับเหมาก่อสร้างได้
รวมถึงจากมติคณะรัฐมนตรี (มติ ครม.) ของรัฐบาลไทยในวันที่ 12 ธันวาคม 2543
เรื่องการปรับลดราคากลางลงร้อยละ 10 ของมูลค่าโครงการก่อสร้างในปีงบประมาณประจำปี
2544 รวมถึง โครงการที่ใช้งบผูกพันของปีงบประมาณประจำปี 2544
ทำให้บริษัทรับเหมาก่อสร้างส่วนใหญ่ต้องหันมา
แข่งขันในการประมูลงานที่รุนแรงขึ้นโดยทำให้ลดความสามารถในการทำกำไรของบริษัทรับเหมาก่อสร้างลดลงมากซึ่งเป็นผลจากการตัดราคามูลค่าโครงการที่เข้าร่วมประมูล
โดยบริษัทฯ เองก็ได้รับผลกระทบจากการแข่งขันที่มีสูงขึ้นเช่นกัน ซึ่งมีผลให้ตั้งแต่ปี 2542 บริษัทฯ
มีอัตราการลดลงของรายได้จากการก่อสร้างเมื่อเทียบกับปี 2541
ซึ่งเป็นผลมาจากการเพิ่มขึ้นของโครงการใหม่ไม่สอดคล้องกับปริมาณงานของบริษัทฯ ที่เสร็จสิ้นลง
แต่ตั้งแต่ปี 2543 เป็นต้นไปรายได้จากการก่อสร้างของบริษัทฯ ปรับตัวเพิ่มขึ้น
ซึ่งเป็นผลมาจากโครงการของบริษัทฯ มีความคืบหน้าตามกำหนดและสามารถรับรู้รายได้
ทำให้บริษัทฯ เชื่อมั่นว่าถึงแม้การแข่งขันในอุตสาหกรรมก่อสร้างจะรุนแรง
แต่จากประสบการณ์และคุณภาพงานของบริษัทฯ รวมถึงการส่งมอบที่ทันตามกำหนดเวลามาโดยตลอด
อีกทั้งบริษัทฯ ได้มีการพัฒนาบุคลากร อุปกรณ์การก่อสร้าง
เทคนิคการก่อสร้างและการบริหารงานมาอย่างต่อเนื่อง ย่อมจะทำให้บริษัทฯ
สามารถรักษาสัดส่วนการรับงานได้ในระดับหนึ่ง ในอดีตที่ผ่านมา
บริษัทรับเหมาไทยยังมีความเสียเปรียบคู่แข่งในตลาดอุตสาหกรรมในตลาดต่างประเทศ
ซึ่งเป็นผลมาจากรัฐบาลและสถาบันการเงินไทยไม่มีนโยบายการสนับสนุนที่ต่อเนื่องอย่างชัดเจนเหมือนประเทศคู่แข่ง
โดยเฉพาะนโยบายการสนับสนุนทางการเงินต่อบริษัทรับเหมาไทยที่ส่งผลให้บริษัทรับเหมาไทยมีต้นทุนทางการเงินสูงกว่าคู่แข่ง
แต่อย่างไรก็ตามในขณะนี้รัฐบาลและสถาบันการเงินมีนโยบายที่จะให้การสนับสนุนผู้รับเหมาไทยที่จะเข้าไปแข่งขันในตลาดต่างประเทศมากขึ้น
จึงน่าจะเป็นโอกาสที่บริษัทฯ จะสามารถได้งานในตลาดต่างประเทศได้ นอกจากนี้บริษัทฯ
ยังมีนโยบายที่จะขยายการลงทุนไปยังต่างประเทศ อาทิเช่น ประเทศภูมิภาคเอเชีย เช่น เวียดนาม
ลาว กัมพูชา พม่า อินเดีย ดูไบ และการ์ต้าร์ เป็นต้น อันเป็นอีกปัจจัยหนึ่งที่ช่วยเพิ่มปริมาณงาน
เพื่อรองรับการถดถอยของปริมาณงานภายในประเทศ โดยในปัจจุบันบริษัทฯ
ได้ดำเนินการส่งบุคลากรไปประจำในประเทศเวียดนาม รวมถึงประเทศต่างๆ
เพื่อศึกษาและจัดส่งข้อมูลเกี่ยวกับโครงการก่อสร้างที่เปิดประมูลใหม่ รวมถึงข้อมูลทั่วไปมายังบริษัทฯ
เพื่อใช้เป็นข้อมูลในการลงทุนต่อไป